Nadine Gordimer oorledeNadine Gordimer Gordimer het in 1991 die Nobelprys vir literatuur gewen. Sy was die eerste Suid-Afrikaner en eerste vrou in 25 jaar om die prys te wen. Gordimer sê familie het in ‘n verklaring bevestig dat sy Sondag in haar slaap by haar huis in Johannesburg heengegaan het. “Haar seun, Hugo, en dogter, Oriane, en haar versorgers was by haar. Sy was 90 jaar oud en sal liefdevol onthou word deur haar familie, vriende en literêre kollegas.” Volgens die verklaring het Gordimer 15 romans en talle ander werke in haar leeftyd geskryf. Haar boeke is in 40 tale regoor die wêreld gepubliseer. “Sy was baie besorgd oor Suid-Afrika, sy kultuur, sy mense, en die land se voortdurende stryd om sy nuwe demokrasie te verwesenlik. Haar trotste dae was nie net toe sy die Nobelprys vir letterkunde in 1991 gewen het nie, maar ook toe sy by die Delmas-verhoor in 1986 getuig het en sodoende bygedra het om die lewens van 22 ANC-lede, wat almal van verraad beskuldig is, se lewens te spaar,” lees die verklaring. Gordimer is op 20 November 1923 in Springs gebore. Volgens Nobelprize.org het Gordimer op ‘n baie vroeë ouderdom begin skryf en was sy 15 jaar oud toe haar eerste artikel gepubliseer is. Sy is in 1949 met Gerald Gavron, ‘n tandarts getroud. Die huwelik het drie jaar gehou en Gordimer is in 1954 met Reinhold Cassirer getroud. Daar is twee kinders uit die huwelik gebore.